Turkulaiset ovat niin ylpeitä kotikaupungistaan, että hypetykseen kyllästyy helposti.

Turku – rakastaa vai vihata? // Kuva: Yle Kuvapalvelu

Turussa on Ruisrock, trendikkäät kahvilat, seitsemän kukkulaa, kaunis Aurajoki ja omalaatuinen Posankka-patsas. Silti muualla maassa puhutaan kaupungista rumasti Suomen persereikänä ja heitetään läppää turkulaisista.

Miksi turkulaiset ovat niin helppo pilkankohde?

Turkulaisuutta on morkattu jo pitkään, vaikka tuntuu, että harva julistautuu ihan oikeasti kaupungin vihaajaksi. Naureskelu turkulaisten kummalliselle, lyhyiden sanojen täyttämälle murteelle ja vitsit paikallisten sisäänpäin kääntyneestä luonteesta elävät kuitenkin tiukassa.

Turkulaisuus vääntyy kivuttomasti esimerkiksi sketsihahmoksi. Näyttelijä Aku Hirviniemen tulkitsema Putous-hahmo Samppa Linna oli niin urpo karikatyyri, että suomalaiset äänestivät sen sarjassa kolmanneksi. Hokema "miälenvikast läppändeerust" edusti yhden talven ajan turkulaisuutta.

Turkulaiset julkkikset ovat myös yksi helppo läpänheiton kohde. Etenkin laulajaveljekset Matti ja Teppo ovat päässeet edustamaan turkulaisia lukuisiin vitseihin. Niissä iskelmästarat esitetään usein hassua murretta puhuvina yksinkertaisina hölmöinä, joka muistuttaa tapaa, jolla turkulaisia muissakin vitseissä kuvataan.

"Hyviä turkulaisvitsejä ei olekaan"

Ennakkoluuloja on monia, eikä turkulainen pääse niitä pakoon. Turkulaiset näyttävät kuitenkin olevan äärimmäisen ylpeitä omista juuristaan ja kaupungistaan – ja jaksavat muistuttaa siitä myös muita.

Kun Helsingin yliopisto juhli viime vuonna 375-juhliaan, turkulaiset marisivat, että 168 vuotta historiasta kuuluu itse asiassa Turulle. Suomen vanhin yliopisto Turun Akatemia perustettiin Turussa jo vuonna 1640. Sittemmin nimi on vaihtunut Keisarillisen Aleksanterin yliopiston kautta Helsingin yliopistoksi.

Ja onhan Turku turkulaisille Suomen aito pääkaupunki, koska se oli ensimmäinen, vaikkakin vain kolmen vuoden ajan vuosina 1809–1812.

"Turku on kuulemma kaunis kaupunki, ja se on turkulaiselta paljon sanottu." ― Mika Alanne

Kotiseutuylpeyttä kuvaa hyvin turkulainen bloggari, joka kirjoitti suositussa postauksessa, kuinka on pohjattoman traagista, ettei jokainen meistä voi olla turkulainen, sillä turkulaisuus on ihmisen parasta aikaa.

Hei, eikö tällä jo kaiveta vähän verta nenästä?

- Tuo on tavallaan totta, mutta täytyy ottaa huomioon, että mä en ole koskaan kuullut hyvää turkulaisvitsiä, sanoo kapteeni Mika Alanne, joka luotsaa Aurajoella seilaavaa Jakke Jokilauttaa.

Ikiturkulainen Alanne on nähnyt jokilautallaan, että turkulaiset fiilistelevät innokkaasti omaa kaupunkiaan.

- Sen mä olen huomannut tässä, että jopa turkulaiset on hämmästynyt, mimmonen kaupunki tämä on. Turku on kuulemma kaunis kaupunki, ja se on turkulaiselta paljon sanottu.

Seilaako jokilautalla niitä kuuluisia sisäänpäin kääntyneitä turkulaisia?

- No joo, mutta sehän on tietysti vain hyvä asia. Kun jotkut puhuvat paljon pahaa selän takana, niin turkulainen sanoo asiansa suoraan. Ei sitten tarvitse jälkikäteen miettiä, mitä tuli sanottua toiselta salaa, Alanne toteaa.

Aivan, eli turkulaiset ovat suoria ja rehellisiä. Mutta entäs sitten se ihmetystä ja huvitusta herättävä puhetyyli? Onhan Turun murre nyt aika kauhean kuuloista.

- Aijaa! Määhän puhun Turun murretta, ja sitä ymmärtää lähestulkoon kaikki Suomessa, ulkomaillaki. Emmää tiedä, mist simmonen käsitys on muodostunu, et Turun murre kuulostaa kauheelt, pelkästään kehuja on tullu. Kaik ihmiset vaan sanoo, et kui ihanalta toi Turun murre kuulostaa, Alanne kertoo.

Helsinki on jo Itä-Suomea

Turku joutuu usein keskelle kaupunkien välistä vastakkainasettelua. Kilpailijakaupungiksi nousee usein Tampere, joskus myös Helsinki. Alanteen mukaan helsinkiläiset kuitenkin dissaavat Turkua useammin kuin tamperelaiset. Helsinki poikkeaa Alanteen mielestä Varsinais-Suomessa sijaitsevasta Turusta paljonkin.

"Mitä lähemmäs Moskovaa mennään, sitä enemmän semmonen slaavilaistyyppinen höpötys lisääntyy." ― Mika Alanne

- Mä olen pannut merkille simmosen asian, että mitä lähemmäs Moskovaa mennään, sitä enemmän semmonen slaavilaistyyppinen höpötys lisääntyy. Sen huomaa jo Helsingissä, että ollaan Itä-Suomessa. Meidän puolustus on tietysti se, että siellä Espoossa on semmonen paikka kuin Westend eli länsi loppuu. Niin siitähän se itä alkaa.

Vaikuttaa siltä, että turkulaiset osaavat pitää puolensa kaikkia heihin kohdistuvia kliseitä ja ennakkoluuloja vastaan.

- Meillä on niin hyvä itsetunto täällä, että meidän ei tarvitse puolustella turkulaisuutta sen enempää. Kyllähän helsinkiläiset halusi viedä meiltä pari vuotta Suomen Joutsenenkin, mutta me lähetettiin peräkärryllä semmonen pienoismalli sitten.

Ruisrockia juhlitaan Turun Ruissalossa 8.–10. heinäkuuta. YleX on tapahtumassa vahvasti mukana.

Lue myös:

Promoottori: Niittylavalle on tulossa todella massiiviset tuotannot jokaisena Ruisrock-päivänä

Opiskelija, ota nämä paikat haltuun uudessa kotikaupungissasi Turussa

Konkurssilta pelastettu Turun Klubi muuttui Gongiksi: Uusi vetäjä odottaa iltaa jännittyneenä

Turkulaisbändi Sima kritisoi nurkkakuntaisuutta: "Ihan sama, mistä on kotoisin, jos tekee hyvää musaa"